O‘zbekiston Prezidenti Pokiston delegatsiyasi bilan uchrashdi

02.02.2021
O‘zbekiston Respublikasi Prezidenti Shavkat Mirziyoyev 2-fevral kuni Pokiston Islom Respublikasi Bosh vazirining maslahatchisi Abdul Razzoq Dovudni qabul qildi.
Suhbat chogʻida O‘zbekiston va Pokiston oʻrtasidagi oʻzaro manfaatli hamkorlikni rivojlantirish istiqbollari yuzasidan fikr almashildi.
Davlatimiz rahbari ikki mamlakatning amaliy hamkorligini izchil kengaytirishga xizmat qilayotgan faol muloqotlar va almashinuvlar, pandemiyaga qaramasdan, davom ettirilayotganini ta’kidladi. Tovar ayirboshlash hajmi ortib, yetakchi kompaniyalarning qoʻshma kooperatsiya loyihalari soni koʻpayib bormoqda.
Abdul Razzoq Dovud O‘zbekiston Prezidentiga uchrashuv tashkil etilgani uchun samimiy minnatdorlik bildirdi hamda Pokiston Bosh vaziri Imron Xonning salomi va eng ezgu tilaklarini yetkazdi.
Maslahatchi Afgʻoniston hududi orqali Markaziy va Janubiy Osiyoni eng qisqa yoʻl bilan bogʻlaydigan, Pokistonning dengiz portlariga chiqishni va ularning infratuzilmasi samarali ishga solinishini ta’minlaydigan temir yoʻl qurish loyihasini ilgari surish toʻgʻrisidagi tashabbus  Pokistonda yuksak baholanib, qoʻllab-quvvatlanayotganini qayd etdi.
Ikki tomonlama iqtisodiy munosabatlarning boshqa dolzarb masalalari ham koʻrib chiqildi.
Avtomobil va havo transportida yuk tashishlarni rivojlantirish imkoniyatlarini koʻrib chiqish, preferensial savdo toʻgʻrisidagi bitimni tayyorlash, bojxona ishi sohasida tajriba almashish, ishbilarmonlar oʻrtasidagi muloqotni faollashtirish va ishbilarmonlik tadbirlarini oʻtkazish yuzasidan kelishuvlarga erishildi.
Oliy va yuqori darajadagi boʻlajak uchrashuv va muloqotlar rejasi kelishib olindi.